google/wiki40b huggingface dataset:
Novapus laticollis

Utseende

En middelsstor (ca. 20 millimeter), nokså bred, blank, brunsvart hornbille. Den har kraftig kroppsbygning og kan overflatisk minne om artene i slekten Oryctes, som den imidlertid ikke er i nær slekt med. Hannen har en kraftig uthuling i den fremre delen av pronotum og et krumt horn i pannen. Hos hunnen er pronotum rundet, tett og kraftig punktert. Dekkvingene har fine punktstriper.

Utbredelse

Slekten er utbredt i Australia (delstatene Western Australia og South Australia).
Andrei Krawtsjanka

Karriere

Krauchanka vant sin første større internasjonale medalje da han fikk sølv i åttekamp under Ungdoms-VM i friidrett i 2003. Senere har han medaljer fra de fleste friidrettsstevnene som arrangeres; han er europa- og verdensmester som junior, og har medaljer fra U23-EM, EM, EM innendørs og VM innendørs. 
Hans personlige rekord i tikamp, som er 8617 poeng, fikk han da han vant Hypo-Meeting i Götzis i Østerrike i mai 2007. I åttekamp er hans personlige rekord på 6234 poeng, satt under VM innendørs 2008 i Valencia.
Tino Costa

Fotballkarriere

Costa startet fotballkarrieren sin i 1996, da han begynte for det lokale laget La Terrazza. I en alder av 17 år meldte han overgang til Racing Basse-Terre, hvor han ble til 2004. Etter det har han vært innom en rekke klubber: Racing Paris, Pau FC, FC Sète og Montpellier HSC.

Montpellier

Costa signerte en treårskontrakt med den sistnevnte franske klubben i 2008/2009-sesongen, hvor han spilte frem til midtveis i 2010. På denne tiden rakk han å spille 66 kamper og score 15 mål for franskmennene. Han ble nominert til prisen som beste spiller i Ligue 2 i sin første sesong, og var ønsket av flere franske storklubber. Han avslo alle tilbud frem til Valencia CF viste interesse for spilleren.

Valencia

Den 1. juli 2010 ble det klart at han hadde signert for den spanske storklubben. Han signerte en fireårskontrakt, og kostet 6,5 millioner euro for spanjolene. Hans første mål for de hvite kom i hans debut i Mesterligaen mot Bursaspor, da han skjøt i mål fra langt hold (som regnes som en av spesialitetene hans). Kampen endte 0–4 til Valencia.
Tiden i Valencia var til å begynne med preget av variabel spilletid, men med oppofrende spill og stabile prestasjoner. I tiden under trener Unai Emery var han andrevalg, etter argentineren Èver Banega, som klubbens offensive sentrale midtbanespiller, men etter at han ble skadet (av å bli kjørt over av sin egen bil) fikk Costa flere muligheter.
Mot slutten av Unai Emerys periode var han en av klubbens bærebjelker, mens resten av laget underpresterte. Sommeren 2012 returnerte den gamle stopperkjempen Mauricio Pellegrino tilbake til Valencia CF. Selv om laget fortsatte å underprestere i første halvdel av 2012/2013-sesongen, var Costa unntaket sammen med navnebroren Ricardo Costa. Argentineren var en av klubbens beste spillere under den nye treneren, og mange mente det var på grunn av Mauricio Pellegrino. Etter at Èver Banega returnerte fra skade utover høsten, trodde mange at han skulle gå inn og ta plassen fra landsmannen, men det skjedde aldri.
Jelabuga

Jelabuga (russisk: Ела́буга, tatarisk (kyrillisk): Алабуга, tatarisk (latinsk): Alabuğa), også skrevet Alabuga eller Elabuga, er en by i Republikken Tatarstan i Russland. Den ligger ved elva Kama, rundt 190 km øst for Kazan. Innbyggertall: 68 663 (folketelling 2002).
Bosetningens historie går tilbake til 1000-tallet, da en Volga-Bulgarsk grenseborg ble bygget på stedet. Borgen ble senere forlatt, og restene av den er i dag kjent som Şaytan qalası (dvs. Satans borg eller Djeveltårnet).
På andre halvdel av 1500-tallet ble en russisk landsby grunnlagt på samme sted. Byen er i dag kjent for sin oljeindustri.
Marin Marais

Liv og karriere

Marais ble født inn i beskjedne kår  som sønn av skomakeren Vincent Marais. Etter morens død i 1666 ble Marin korgutt i St. Germain-l'Auxerrois. Onkelen Louis Marais var kapellan i denne kirken og François Couperin «le Grand» var orkesterleder. Kjente medelever var Michel-Richard Delalande og Jean-Francois Lalouette. Sistnevnte var noe eldre enn Marin, og hjalp ham senere med å få tjeneste ved Ludvig XIVs hoff. Sannsynligvis hadde Marais allerede lært å spille gambe, for da han i 1672 kom i stemmeskiftet og måtte forlate koret, fikk han undervisning av tidens mest kjente gambister, Nicolas Hotman og den hemmelighetsfulle Monsieur de Sainte-Colombe, og de tok sannsynligvis ikke nybegynnere.
Fra 1676 spilte Marais i Ludvig 14.'s petit Choeur etter å ha blitt anbefalt av Jean-Baptiste Lully. Oppgaven til det lille ensemblet var å akkompagnere sangerne.
Lully hadde høye tanker om Marais, og han fikk fra nå av spille i alle oppføringene av Lullys store operaer, mest i basso continuo-gruppen. Iblant vikarierte han for Lully som dirigent. Marais betraktet Lully som sin komposisjonslærer og dediserte ham sitt første bind av Pièces de viole (1686).
Marais hadde nå sikker inntekt og giftet seg 21. september 1676 med Catherine Damicourt, datter av en sadelmaker. Sammen fikk de 19 barn.
1. august 1679 fikk Marais patent som joueur de viole de la musique de la Chambre, egenhendig underskrevet av Colbert og kongen; Marais var dermed sologambist i det kongelige kammerorkesteret. Blant hans oppgaver var å spille gambe for kongen. I 1685 ble han medlem av orkesteret Acadèmie Royale de Musique. På denne tiden begynte Marais å opparbeide seg et ry som en fremragende gambist og komponist, og i 1686 debuterte han som hoffkomponist med stor suksess. Dessverre er denne musikken forsvunnet.
På anbefaling fra  kongen ble Marais i 1705 utnevnt til leder for orkesteret Acadèmie Royale de Musique etter Andre Campra. Dette gjorde Marais i stand til å oppføre sitt mesterverk, operaen Alcyone 18. februar 1706. Marais var orkesterleder fram til 1710.
På side eldre dager trakk Marais seg stadig mer tilbake, og i 1725 sa han fra seg posten som Gambiste du chambre du Roi.
Noen av Marais' 19 barn ble musikere, de mest berømte var Vincent (ca. 1677–1737) som overtok farens post i 1725 og Roland (ca. 1685–1750) som det finnes 2 bøker med Pièces de viole etter.

Litteratur og film

Marin Marais er den sentrale figuren i filmen Tous les matins du monde (1991) (på norsk omtrent «Allverdens morgener») av Alain Corneau etter Pascal Quignards roman med samme navn. I Norge ble filmen markedsført under navnet Alle årets dager.  Guillaume og Gérard Depardieu spiller henholdsvis den unge og den voksne Marais i filmen.
Stykket La Sonnière De Geneviève Du Mont de Paris ble brukt som soundtrack i filmen Liquid Sky (1982).
STM-1

STM-1 (Synchronous Transport Module) er basis delen i SDH nett. Hastigheten er på 155.52 Mbps. Det finnes også STM-4, STM 16, STM-64 og STM-256.
Plateimport

Bakgrunn

En aften i 1956 møttes noen unge mennesker. De besluttet å etablere sitt eget platefirma. Bakgrunnen for dannelsen av det nye platefirmaet, Plateimport A/S, var at initiativtakerne var glad i russisk musikk, spesielt folkemusikk. De følte også at det var et behov for russiske plater her i landet. De henvendte seg til kjempekonsertnet Aprelevskaja noen mil sør for Moskva. I juli 1956 ble Plateimport A/S registrert og de første platene kom fra fabrikken.
Innen platene ble sendt ut på det norske markedet ble de på forhånd prøvespilt av flere kjente norske musikkfolk, blant annet Kjell Bækkelund, Odd Grüner-Hegge og Egil Nordsjø.
I ledelsen inngikk disponent Bjørg Henriksen, Leo Henriksen samt Steffen Langfeldt Christensen. Christensen hadde ansvar for reklamen.
Selskapet ble senere opphørt.
Kelud

Aktivitet

Det er registrert mer enn 30 utbrudd fra Kelud siden år 1000. Utbruddene har skapt pyroklastiske strømmer og gjørmestrømmer som har ført til store ødeleggelser og tap av menneskeliv.
Vulkanen hadde utbrudd i 1901, 1919 og 1920. Utbruddet i 1919 tok livet av omkring 5 000 mennesker. Nye utbrudd fulgte i 1951, 1966, 1967, 1990 og 2007. I 1966 døde fler enn 200 mennesker som følge av utbrudd.  Også utbruddet i 1990 medførte tap av menneskeliv.
Kratersjøen som dannes på toppen bidrar til ødeleggelsespotensialet og sjøen er drenert for å redusere volumet.

Utbrudd i 2014

Et utbrudd startet 13. februar 2014. Fire mennesker omkom og 56 089 mennesker måtte evakueres som følge av utbruddet, som også medførte askenedfall og stengte flyplasser.
Telefaks

Telefaks (ofte forkortet faks; egentlig telefaksimile, også feilaktig skrevet telefax) er en telekommunikasjonsteknologi for overføring av informasjon, som dokumenter, tekst, brev, tegninger og fotografier, spesielt ved overføring via et telefonnett.  Ordet brukes også som betegnelse på dokumentene som er overført. Ordet er også opprinnelse til verbalformen å fakse.

Norge

Telefaksen ble introdusert i Norge omkring 1980 og fikk raskt stor utberedelse i kontormiljøer som et effektiv måte å kommunisere skriftlig på. Tidligere var tilsvarende overføring av faksimiler via radio eller telex benyttet. Med utbredelsen av e-post og skanner knyttet til datamaskin, har bruken av telefakser avtatt etter årtusenskiftet. Innen 2023 vil linjer som brukes av faks utfases, da vil bruken av telefaks opphøre.

Telefaksmaskin

En telefaksmaskin er i all vesentlighet en kombinasjon av en skanner, et modem og en skriver. Skanneren konverterer trykket informasjon til bilder, modemet modulerer (og demodulerer) informasjonen slik at den kan sendes over en (analog) telefonlinje og skriveren i den andre enden produserer en kopi av det opprinnelige dokumentet.

Alternativer

Et populært alternativ er å abonnere på en internettbasert fakstjeneste. Fakstjenester via Internett lar brukere sende og motta telefaks fra egen pc ved bruk av egen e-postadresse. Med slike tjenester trenger man ikke faksserver, telelinje eller en telefaksmaskin. Telefakser blir mottatt hos brukeren i enten TIFF- eller PDF-format levert som et e-postvedlegg. Dermed kan man sende og motta telefakser fra hele verden så lenge man har tilgang til Internett.
En annen mulighet er å bruke en datamaskin og sette den opp som en telefaksserver som bruker telenettet.

Historie

Den skotske oppfinneren Alexander Bain klarte i laboratoriet å overføre bildeelementer rundt 1846, og fikk et patent i 1843. Men det ble italieneren Giovanni Caselli som startet den første kommersielle fakstjenesten «Pantelegraph» i 1865, mellom de franske byene Lyon og Paris. Dette var elleve år før telefonen kom.
Oppstigningen

Om filmen

Innspillingen foregikk i januar 1974 nært Murom, Vladimir oblast, Russland, under svært vanskelige værforhold.
Beloostrov

Beloostrov (russisk: Белоо́стров, finsk: Valkeasaari), begge med betydningen «den hvite øya») er en liten by og et tidligere kursted på søndre del av Det karelske nes i Russland, og lå før Vinterkrigen helt nær Finland, med den siste russiske jernbanestasjonen før grensen. Idag ligger byen i distriktet Kurortnij som tilhører St. Petersburgs føderale byområde og hadde 2 181 innbyggere i begynnelsen av 2015.
Da kurstedet med jernholdige kilder ble anlagt i år 1900 ble den den eneste større i det nordlige Russland.
Good Vibrations

Bakgrunn

Ifølge Brian Wilsons selvbiografi I Just Wasn't Made for These Times skal hans mor ha fortalt ham at hunder kan føle folks «vibrasjoner», og at de bjeffer på folk med «dårlige vibrasjoner» («bad vibrations»). Wilson gjorde dette om til en generell tanke om vibrasjoner og at dette også kunne gjelde følelser, og Mike Love nevnte uttrykket «gode vibrasjoner» («good vibrations»).
Sangen ble spilt inn under 17 innspillingsøkter i fire forskjellige studioer i løpet av tre perioder i 1966. Den første økten ble påbegynt 17. februar, men sangen ble midlertidig lagt til side 25. februar til fordel for arbeidet med Pet Sounds. De andre medlemmene av The Beach Boys var forundret over at Brian Wilson ikke ønsket å ha med sangen på det nye albumet. Nye innspillinger ble gjort mellom 24. mai og 18. juni, etter utgivelsen av Pet Sounds, men nok en gang ble sangen lagt unna. Fra 24. august ble de siste innspillingene startet, og i september ble 90 timer med bånd gjennomhørt og redigert ned til sangens tre minutter og 39 sekunder. Det ble også benyttet uvanlige instrumenter til popmusikk å være, blant annet cello og theremin.
Wilson og tekstforfatteren Tony Asher, som skrev tekstene til de fleste av sangene på Pet Sounds, skrev en tekst tidlig i 1966. Etter at Pet Sounds var ferdig innspilt møtte Wilson Van Dyke Parks og ville at han skulle skrive en ny tekst til sangen, men Parks avslo. Teksten som ble innspilt, ble skrevet av Wilson og Mike Love i slutten av august 1966.
Da Wilson spilte inn albumet SMiLE i 2004 foreslo hans kone, Melinda, at han skulle bruke Ashers opprinnelige tekst til sangen. Deler av Loves tekst ble beholdt: åpningslinjen «I, I love the colorful clothes she wears» og refrenget, «I'm pickin' up good vibrations, she's giving me excitations ...».

Mottagelse og ettermæle

«Good Vibrations» ble møtt med gode kritikker i musikkpressen, mens tilhengere av bandets surfe og bil-låter var skeptiske. Blant andre Pete Townshend fra The Who ble bekymret for at det skulle komme mange overproduserte sanger fremover. Men publikum generelt kjøpte singelen, som ble en stor hit verden over. 
I ettertid har sangen kommet høyt opp på lister over tidenes beste sanger, med blant annet 1.-plass på musikkmagsinet Mojos liste over tidenes 100 beste sanger, 6.-plass på Rolling Stones liste over tidenes 500 beste sanger og 3.-plass på en tilsvarende liste på acclaimedmusic.net.
Østerfjorden

Østerfjorden er den østlige delen av Søndeledfjorden i Risør kommune. Den strekker seg fra Flatholmane i vest til innløpet av Nordfjorden, en annen del av Søndeledfjorden som går på nordsida av øya Barmen. Østerfjorden grenser til øyene Vardøya og Risøya i sør og inneholder buktene Vindvikbukta og Sandvikbukta på kysten i nord. Østerfjorden er rundt 4 kilometer lang.
Kakanj kullkraftverk

Kakanj kullkraftverk er et kullkraftverk i Bosnia-Hercegovina, nær byen kakanj som ligger ved elva Bosna, 35 km nordvest for Sarajevo og 25 km sørøst for Zenica. Det har en installert produksjonskapasitet på 546 MW, fordelt på 7 blokker/ turbiner. 
Anlegget ble påbegynt omkring 1964, fikk første turbin installert i 1966 og stod ferdig i 1978, en utbygging som gikk helt parallelt med Tuzla kullkraftverk. Brenselkilden er lignitt (brunkull) fra lokale gruver.
Abundantia

Abundantia er en gudinne eller personifikasjon av overflod i romersk mytologi. En finner framstillinger av henne på seinere romerske mynter med overflødighetshorn som hun øser ut gaver av.
Abundantia ble brukt som symbol på rikdommen keiseren sikret Romerriket. En ofret mat og drikke til henne for å få grøde og rikdom. I middelalderen ble gudinnen omtalt som Domina Abundia i litteratur. På fransk het hun Dame Habonde, seinere Fée Abonde.
Det finnes også en hellig Abundantia som skal ha dødd i 804.
Asteroiden 151 Abundantia har navn etter gudinna.
Erik Anton Berg

Biografi

Erik Anton Berg ble allerede som 11 åring lærling hos Carl Viktor Heljestrand og allerede i 1880 startet han sin egen smie for knivproduksjon.

Selskapet

Bergs stål- og verktøysselskap ekspanderte raskt og hadde etter femten år 60 ansatte. Det het da E. A. Bergs Fabriks Aksjeselskap og laget barberkniver, skomakerkniver, dolker, tenger, stemjern og høvelstål. Man brukte bildet av en fisk som varemerke. Eksakt hvilket år haien ble tatt i bruk er uklart, men forskjellige fisker prydet emballasjen til barberkniver allerede fra begynnelsen. Minst elleve varianter er kjent. Senere ble varemerket rendyrket til å avbilde en hai. Svenske sjømenn spredte varemerket, som fikk et godt rykte spesielt for sine barberkniver.
E. A. Berg var perfeksjonist og forsøkte hele tiden å eksperimentere fram bedre stål og produksjonsprosesser. Han døde i 1903, bare 47 år gammel. 
Da han døde sysselsatte selskapet over 90 arbeidere. 
Selskapet ble i 1959 overtatt av Bahco, som beholdt varemerket EA Berg inn på 1970- og 80-tallet.
VM i skiskyting 2016

Søknadsprosess

Oslo var eneste søker til mesterskapet, slik at vedtaket i International Biathlon Union (IBU) høsten 2012 på deres årlige konferanse i Merano i Italia i realiteten var en formalitet. Før dette hadde Norge søkt om å få arrangere VM i skiskyting både i 2013 og 2015, men tapte for henholdsvis tsjekkiske Nové Město na Moravě og finske Kontiolax.

Arrangørorganisasjon

Tidligere skihopper Per Bergerud var administrerende direktør for organisasjonskomitéen for mesterskapet, mens tidligere håndballspiller Inge Hansen var styreleder for komitéen, som er eid av Norges Skiskytterforbund (70 %) og Skiforeningen (30 %). Komitéen hadde også ansvaret for å arrangere verdenscuprenn og prøve-VM i Holmenkollen i 2015.

Åpningsseremonien

Åpningsseremonien fant sted på Universitetsplassen om kvelden 2. mars.  Seremonien ble ledet av Nadia Hasnaoui. Det var taler ved kulturminister Linda Helleland, Oslos ordfører Marianne Borgen og IBU-president Anders Besseberg som også erklærte mesterskapet for åpnet. Artistene Alexander Rybak, Gaute Ormåsen, Christel Alsos, Oslo Soul Children, Freddy Kalas og Wenche Myhre opptrådte også.

Norske utøvere

15. februar utførte Norges Skiskytterforbund endelig VM-uttak av fem kvinner og seks menn.
Fylkesvei 3912

Fylkesvei 3912 går mellom Ålefjær og Erkleiv i Kristiansand kommune. Veien er 7,0 km lang.
Frem til 2019 hadde veien betegnelsen Fylkesvei 6.
Ironbridge Gorge Museums

Ironbridge Gorge Museum Trust

Stiftelsen ble grundet 1967 i formål til å bevare og vise den industrielle revolusjonens vogge i Ironbridge Gorge.
Stiftelsen driver også Ironbridge Institute i Coalbrookdale i samarbeid med University of Birmingham med utdannelse på post graduate-nivå og yrkekurser innenfor kulturarvspørsmål.
There's a Place (Beatles-sang)

Bakgrunn

Paul McCartney hadde soundtrack albumet West Side Story av Leonard Bernstein. En av sangene derfra, «Somewhere», inneholdt setningen «there's a place for us». Dette sparket i gang kompsisjonen av «There's a Place» for McCartney og hans makker John Lennon. De skrev den i McCartneys barndomshjem i Forthlins Road i Liverpool. Det som spesielt skiller «Somewhere» og «There's a Place» er at i sistnevntes plass som beskrives, er i tankene. I et av sine siste intervjuer mente Lennon at han skrev sangen som et forsøk på å etterligne stilen fra artistene som ga ut plater på platemerke Motown, men sa også at plassen som beskrives i teksten foregår i tankene.
The Beatles hadde en maraton innspilling dag 11. februar 1963. De startet opp med ti tagninger av «There's a Place» hvorpå Lennons munnspill ble lagt på senere samme dag. Lytter man godt, hører man George Harrison spille de samme tonene på sin gitar bak lyden av munnspillet. Lennon og McCartney sang sammen; Lennon på de dype tonene og McCartney de høye. På mellomverset er Lennon solist, mens Harrison og McCartney er på kor. Mot slutten av sangen synger de alle tre sammen i harmoni.
«There's a Place» ble også B-siden til den amerikanske singlen Twist and Shout som ble utgitt 2. mars 1964. 24. mars 1980 ble den utgitt på den amerikanske utgaven av albumet Rarities, og i sistnevnte var den i stereo.
Midtun Skoles Musikkorps

Historie

Som navnet tilsier, er korpset tilknyttet Midtun skole – og gymsalen til skolen var korpsets øvingslokale fram til Fana kulturhus stod ferdigstilt 31. oktober 2009, med unntak av periodevise korpsøvinger på Hop Oppveksttun.

Musikkorps

Midtun Skoles Musikkorps er et av Fanas eldste skolekorps, grunnlagt 8. oktober 1958. Primus motor bak Midtun Skoles Musikkorps, var formann i foreldrerådet ved Midtun skole det året, Gunnar Flesland. Den første dirigenten var Odd Eidsvoll.

Drillkorps

Midtun Skoles Musikkorps' drilltropp ble stiftet i 1965. Som så mange andre drilltropper på den tiden, startet det med en beskjeden gruppe, på bare 4 drillpiker.
Silje Nymoen

Bakgrunn og musikk

Silya Nymoen vokste opp på Østensjø i Oslo og begynte med musikk og dans som barn.  
Hun har hovedfag i moderne jazz fra Statens Ballethøgskole (KHIO) og var med i flere streetdance-grupper. 
Silya var med som danser og sanger i musikalene Cabaret, Chicago og West Side Story i årene 2000-2004 og gjorde suksess som vokalist med den norske hip-pop gruppen Multicyde fra 1998-2002. De ga ut to album, hadde tre topp 3 hits i Norge og turnerte i Skandinavia og Tyskland. 
Murlyn Music Group i Stockholm ville ha Silyas store låtskrivertalent og signerte henne i 2005 før Columbia Records i New York signerte henne som soloartist i 2006. 
I USA skrev Silya låter med produsenter og musikere verden rundt og jobbet blant annet i New York, London, Los Angeles og Atlanta. I en årrekke jobbet Silya som liveartist i USA og spilte blant annet fast på «The Living Room», «The Darby» og «The Jazzroom at The General» i NYC og har samarbeidet med artister som verdens-stjernen CeeLo Green som falt for Silyas unike musikalitet. 
Silyas første soloplate Peel Away kom på det amerikanske indieselskapet Eusonia Records i 2011.
Silya jobbet også en stund som låtskriver for andre artister blant annet Vanessa Hudgens; og skrev to låter til hennes album Identified.
Etter å ha vunnet Stjernekamp på NRK1 og nordmenns hjerter i 2013 flyttet Silya tilbake til Norge. Da albumet Unanchored kom i 2014 under nytt artistnavn Silya & The Sailors (også en stund kalt Silya & The Rapscallions) etablerte Silya seg som en av de store live-artistene i Norge med konsert og festivaljobber over hele landet. I 2015 tok hun i tillegg en stor rolle i musikalen Sweeney Todd på Det Norske Teateret. 
Silyas kjærlighet til musikk ledet henne også til samarbeidet med Det norske kammerorkester på Heart, en del av hennes trilogi album Life - Resolution - Heart i 2017.
I 2019 kom en ny EP ved navn Quantum Bounce, en hyllest til livsglede og inspirert av hennes tante, Randi Mork Ulnes, som også malte bildet som ble brukt til album cover.

Tv-programmer

Silya har deltatt i Melodi Grand Prix som artist og låtskriver i 2012, som låtskriver i 2013 og har vært programleder tre ganger sammen med Kåre Magnus Bergh: i 2015, 2016 og 2018.
Høsten 2013 deltok hun og vant andre sesong av tv-konkurransen Stjernekamp på NRK1.
I 2016 hadde hun en rolle i tv-dramaet Mammon som vant en Emmy for beste internasjonale dramaserie.
I 2018 var hun med i sesong 7 av tv-programmet Hver gang vi møtes på TV 2.

Personlig liv

I i oktober 2017 giftet hun seg med musiker og komponist Espen Leite.
Smolensk gasskraftverk

Smolensk gasskraftverk er et gasskraftverk med en installert produksjonskapasitet på 630 MW, beliggende i byen Smolensk det vestlige i Russland. Årsproduksjonen er 2,0 TWh. Anlegget ble påbegynt i 1972, og stod ferdig i 1983. Brenselkilden er naturgass.
Neosarmydus

Utseende

Nokså store, avlange, mørkbrune trebukker. Antennene er temmelig kraftige, kjevene ikke forøstørrede. Pronotum er sekskantet med en skarp pigg på hver side. Dekkvingene er parallellsidige med avrundede "skuldre" og skarpe, opphøyde lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er natt-aktive. En del av dem kommer til lys.

Utbredelse

Slekten lever i Malaysia og på Borneo.
Zuninoeus

Utseende

En middelsstor (ca. 15 millimeter), kraftig, blank, svart tordivel med mørkt blålig metallglans. Dekkvingene har litt diffuse punktstriper.

Utbredelse

Arten finnes i Italia og det nordvestlige Balkan (Slovenia, Kroatia og Bosnia-Hercegovina).